b'\n_START_ARTICLE_\nJuno (vesoljsko plovilo)\n_START_PARAGRAPH_\nJuno je vesoljska sonda programa New Frontiers, ki ga je NASA izstrelila 5. avgusta 2011 proti planetu Jupitru, dosegla ga je 4. julija 2016. Utirila se je v Jupitrovo polarno orbito, iz katere preu\xc4\x8duje njegovo zgradbo, gravitacijsko polje, magnetno polje in polarno magnetosfero. Sonda tudi posku\xc5\xa1a odkriti podatke o nastanku planeta, morebitnem kamnitem jedru, dele\xc5\xbeu vode v globoki atmosferi, porazdelitvi mase in vetrovih, ki lahko dose\xc5\xbeejo 618 km/h._NEWLINE_Juno je druga vesoljska sonda, ki se je utirila v Jupitrovo orbito, po sondi Galileo, ki je kro\xc5\xbeila v orbiti med letoma 1995 in 2003. Sondo poganjajo son\xc4\x8dne celice, ki so pogoste pri satelitih, ki kro\xc5\xbeijo okoli Zemlje ali druge v notranjem Son\xc4\x8dnem sistemu, termoelektri\xc4\x8dni generator pa se uporablja za misije v zunanjem delu oson\xc4\x8dja ali dlje. Vseeno Juno uporablja tri son\xc4\x8dne panele, najve\xc4\x8dje do sedaj na vesoljskih sondah, ki skrbijo tako za proizvodnjo energije, kot tudi za stabilizacijo plovila._NEWLINE_Ime sonde izvira iz rimske mitologije, bog Jupiter se je zakril s pla\xc5\xa1\xc4\x8dem oblakov, skozi katerega je njegovo pravo naravo lahko videla le njegova \xc5\xbeena Junona (angle\xc5\xa1ko Juno).'